Askrak e Zil kijjak 
aur 
Qurkani 

ke ahkaam o masaail 



Nashir 




Hadith e paak me bakrid ke mahine ke 
shuru ke 10 din aur unki raaton ki bohot 
fazeelat bayan ki gayi hai. Unki azmat wa 
ahmiyat ka andazah is se bhi hota hai ke 
Allah ta'ala ne Quran e Kareem me in 10 
raaton ki qasam khayi hai. (Al fajr: 2) 

Rasoolullah 0 ne farmaya ke: "Allah 
ta'ala ke nazdeeq in 10 dino ka har neak 
amal itna pasandeedah aur mehboob hai 
ke, saal ke doosre dino me kijaane waali 
neki itni pasandeedah nahi. Sahaba ^ ne 
arz kiya Ya Rasoolullah 0 ! kya jihad bhi in 
dino ke amal ke barabar nahi? Aap iH ne 
farmaya (ha) jihad bhi in (dino ke amal] ke 
barabar nahi, magar wo shaksh jo jaan o 
maal lekar jihad ke liye nikle phir unme se 
koie cheez bhi waapas na laaye. (Na jaan, 
na maal dono qurban karde, yani shaheed 



hojaye). [Bukhari: 1/132] 

Huzoor HI ne farmaya: "Turn in dino 
'Subhanallah' (Allah sab aibon se paak hai) 
'La ilaha illallah' (Allah ke elawah koie 
ebadat ke layiq nahi) Allahu akbar' (Allah 
sab se bada hai) aur Alhamdulillah' 
(Tamaam tarefein Allah ta'ala hi ke liye 
hain] kasrat se padha karo. 

(Tabrani) 

Allah ta'ala ki rehmat ke in mubarak 
dino me yeh alfaaz kasrat se padhte rehne 
chahiye. Chahe unko alag alag padhe, 
chahe milakar teesre kalime ki surat me. 
Eske elawah ebadat ka koie makhsoos 
tareeqah ya koie khaas namaz wagairah in 
dino me shariyat ne muqarrar nahi ki. Jo 
ebadat chaahe karein. 

Ramazan ke aakhri 10 dino ki fazeelat 
apni jagah hai aur bakrid ke mahine ke 



shuru ke 10 dino ki fazeelat apni jagah hai. 
Dono hi ko haasil karne ki koshish karni 
chahiye. 

Bakrid ki pehli tareekh se 9 wi tareekh 
tak roza rakhna aur 10 wi tak raat me jaag 
kar ebadat karna mustahab yani Allah ke 
nazdeek pasandeedah hai. 

(aalamgeeri: 1/28; durre mukhtaar: 2/24) 

Hadith e paak me iski fazeelat yeh aayi 
hai ke har din ke roze ka sawaab ek saal ke 
roze ke barabar hai. Aur in dino ki ek raat 
ki ebadat ka sawaab shabe qadar ke 
barabar hai. (Tirmidhi: 1/158] 

Agar 10 ki 10 raaton me ebadat karega 
to goya 10 shabe qadar haasil karsakega. 
Isi tarah agar poore 9 din ke roze rakhega 
to 9 saal ke (nafil) rozon ka sawaab 
paayega. Albatta 10 we se 13 we tak 4 din 
ka roza haraam hai. 



Hazrat Hafsah 4» ki riwayat ke mutabiq 
janaab Rasoolullah £H in 9 dino ke rozon 
ko kabhi nahi choodte the. 

(Nasai, Mishkaat: 180) 

Hadith me is mahine ki 8, 9 aur 10 wi 
raat me ebadat karne waale ko jannat ki 
basharat bhi di gayi hai. 

(At-targheeb wat Tahreeb: 2/152) 

Aur 10 wi yani bakrid ki raat ki ek aur 
fazeelat bhi hadith me yeh bayan ki gayi 
hai ke jo is raat me ebadat karega, uska dil 
us din bhi zinda rahega jab logon ke dilon 
par murdani cha jaayegi. Yani qiyamat ke 
din. (Ibne Majah: 127) 

Qiyamat ka din nihayat hi sakth ranj o 
gham aur khouf ka din hoga. Us din kisi ka 
be-khouf wa ghamgeen na hona badi 
ahmiyat ka haamil hai. Neez Hazrat Ibne 
Umar 4fc> ke qoul ke mutabiq bakrid ki raat 



me ki jaane waali dua rad nahi hoti. 

(Baihaqi: 3/342; Musannaf Abdur Razzaq) 

Lihaza jo loog is raat me jaagein, unko 
chahiye ke khoob tawajjuh ke saath dua 
me mashghool rahein. Dua bhi ebadat hai, 
is par bhi sawaab milta hai. Garz in dino 
me ebadat dil-chaspi aur lagan ke saath 
karni chahiye. Pehli se lekar 9 wi tak har 
din ke roze ka sawaab ek saal ke nafli 
rozon ke barabar hai. Is fazeelat ke alawah 
'arafah' yaani 9 zil hijjah ke roze ki ek 
khaas fazeelat hadith me aur bhi aayi hai, 
ke arafah ka roza rakhne se ek saal pehle 
aur ek saal baad ke (chote chote) gunaah 
maaf hojate hain. (Tirmidhi: 1/157) 

Ek hadith me hai ke jis ne arafah ka 
roza rakha uske pe-dar pe 2 saal ke 
gunaah baksh diye jaayenge. (Targheeb) 

Aur 1 doosri hadith ke mutaabiq arafah 



ka rozah ek hazaar rozon ke barabar hai. 

(Baihaqi: 3/346) 

Arafah ke din ke roze ki fazeelat dar 
asal us mubarak din ki rehmaton aur 
barkaton me shareek aur hissedaar hone 
hi ke liye hai jo arafaat ke maidaan me 
haajiyon par naazil hoti hain aur uska 
maqsad yahi hota hai ke Allah ke jo saahib 
e imaan bande haj me shareek nahi hosake 
wo us din roza rakh kar us din ki khaasul 
khaas rehmaton aur barkaton me kisi 
darjeh ka hissa len. 

(Ma'ariful hadith: 4/163) 

Hazrat Anas >|fe> farmate hain ke Sahaba 
e Kiraam me yeh baat mashoor thi ke in 
10 dino me har din (fazeelat ke eitebaar 
se) ek hazaar dino ke barabar hai. Aur 9 wi 
tareekh yani arafah ka din 10 hazaar dino 
ke barabar hai. 

(Baihaqi: 3/355) 



Arafah ke din duayein bhi qabool hoti 
hain. 

(Muattah Imam e Malik; Muslim: 4/107) 

Hadith me hai ke dozakh ke mujrimeen 
arafah ke din se ziyadah aur kisi din azaad 
nahi kiye jaate. 

(Muslim: 1/436; Baihaqi) 

Isko ek misaal se samajhiye. Duniya ki 
hukumatein khushi ke kisi bade din me 
apne mujrim qaidiyon ke saath jis tarah 
kuch khaas qisam ki riaayaton, enayaton, 
jail se rihayi aur aam ma'afi ka muaamalah 
karti hain aur wo mujrim loog us din ko 
apne liye badi neemat jaan kar hukumat ke 
shukr guzaar hote hain usse kahi ziyadah 
Allah ki hukumat me arafah ke mubarak 
din me bohot badi tadaad un mujrim 
bandon ko dozakh se aazaadi ka 
parwaanah ataa karti hai, jo apne 



gunaahon ki wajeh se jahannum ki sakth 
sazaa ke mustahiq ho chuke the. Lihaza 
hame bhi arafah ke is mubarak din ko 
ghaneemat jaan kar Allah ki ebadat aur 
uske saamne toubah karne me aakhri 
darjeh ki koshish karni chahiye. Jin dino 
me ebadat ki fazeelat ziyadah hoti hai, 
unme gunaah ki saza bhi utni hi sakth 
huwa karti hai. Is liye in dino me gunaahon 
se khaas tour par bachna chaahiye. Zikr, 
dua aur isteghfaar me mashghool rehna 
chahiye. Kyun ke yeh din maghfirat aur 
ma'afi ka hai. Lihaza gunaah karna apne 
aap ko jahannum se khulaasi aur rihayi se 
mehroom karne ke barabar hoga. 

Shariyat me saal bhar ke andar bas yahi 
9 tareekh ka din arafah kehlata hai, jis din 
haaji arafaat ke maidaan me haj ke liye 
jama hote hain. Kam ilm logon ne aur bhi 
kaie dino ka naam apni taraf se arafah 
rakh liya hai jo ke ghalat hai. 



Farz namazon ke baad chand makhsoos 
alfaaz ke zariyeh Allah ki badayi bayan 
karna zaroori qaraar diya gaya hai. Unhi 
alfaaz ko takbeer e tashreeq kehte hain. 
Wo alfaaz yeh hain: 

Allahu Akbar Allahu Akbar La Ilaha Illallahu 
Wallahu Akbar Allahu Akbar Walillaahil Hamd 

Takbeer e tashreeq 9 wi tareekh ki fajar 
ki namaz se 13 wi tareekh ki asar tak har 
farz namaz khwaah jamaat ke saath padhe 
ya baghair jamaat dono suraton me salam 
pherte hi mardon par buland awaaz se aur 
auraton par aahistah awaaz se ek 
martabah kehna waajib hai. 

(Shaami: 1/564) 



Auratein takbeer e tashreeq me 
na-waaqifiyyat ki wajeh se nihayat ghaflat 
wa kotaahi karti hain, jo ke waajib ko tark 
karne ki wajeh se qaabil e pakad hai aur 
ajar o sawaab me bhi mehroom rehti hain. 

Motabar ahadith se maloom hota hai ke 
ayyaam e tashreeq (9 se 13 tak ke dino) 
me bando ka khana peena bhi Allah ko 
pasand hai. 

(Muslim: 1/360) 

Lekin is khane peene ke saath Allah ki 
yaad se bhi zubaan ko tar rakhna chahiye. 

Chunanche in dino me har farz namaz 
ke baad aur eid gaah aate jaate neez imam 
ke liye khutbah me in alfaaz ko kasrat se 
padhne ka hukum hai. 

Allahu Akbar Allahu Akbar La Ilaha Illallahu 



Wallahu Akbar Allahu Akbar Walillaahil Hamd 

Allah ta'ala ham sab ko in mubarak 
dino aur raaton ki barkaton se faidah 
uthane ki toufeeq ataa farmaye. 

Note: Har raat agle din ke saath lagti hai. 
Yaani ke pehle raat phir din. Jis mulk me 
aadmi rehta hai usi mulk ki tareekh ka 
eatebaar kiya jaaye ga, na ke Saudi Arab 
wagerah ka. 

Jin ahadith me kisi amal ka sawaab agar 
kisi ke gumaan se bohot ziyadah hai to 
unpar loog shak karne lagte hain. Shak ki 
buniyaad khuda ki azeem rehmat se 
na-waaqifiyyat hai. Allah ta'ala ko ikhtiyaar 
hai, wo jis amal par jitna chaahe sawaab 
inayat farmaye ya muqarrar farmaye. 
Algarz jab hadith sahih ho to is tarah ke 
was-wase momin ko nahi hone chahiye. 

(Ma'ariful hadith: 4/173) 



Qurbani mehez jaanwar ke qurbaan 
karne ya gosth khane ka naam nahi, balke 
'taqarrub e khudawandi' aur 'raza e ilahi 
ke husool ke liye apna sab kuch qurbaan 
karne aur baar gaah e ahadiyyat me 
fida-kaaranah jazba e qalbi ke saath 
nazranah e uboodiyyat pesh karne' ka 
naam hai. 

Qurfctani ka kukum 

Pas aye Nabi ||| Aap apne parwardigaar ke 
liye namaz padhiye aur qurbani kijiye. 

Isme Nabi e Kareem H? ko baraah e 
raast aur unke tawassut se poori ummat 
ko qurbani ka hukum diya gaya hai. 

Yeh bhi maloom hua ke qurbani mehez 
rab ki khushnoodi ke liye honi chahiye. 



Asat ckeez lkklaas kai. 




Allah ta'ala ke paas un qurbaniyon 
ha na gosth pahunchta hai aur na khoon. Balke 
tumhara taqwah (aur ikhlaas) pahunchta hai. 

Is se maloom hua ke har amal, bil 
khusoos qurbani me ikhlaas waajib hai. 
Ikhlaas nahi to qurbani bhi maqbool nahi. 



Aur ham ne har ummat ke liye qurbani 
muqarrar ki thi, taake wo un jaanwaron par 




Allah ka naam lein yani uske naam se qurbani 
krein. 

Is se maloom hua ke har ummat ko 
qurbani karne ka hukum diya gaya tha. 

Neez yeh ke jaanwar sirf Allah ke naam 
se zubah kiye jaasakte hain. 

Qurbani ke jaanwar deen ki yaact 
gaar kain. 

qurbani ke jaanwaron ko hamne Allah ke 
deen ki yaad gaar banaya hai. Aur isme 
tumhare liye bhifaidah hai. 

Maloom hua ke qurbani ke zariyeh 
Allah ke deen ki raf'at aur uski zaat ki 
azmat maqsood hai. 

Yeh bhi maloom hua ke isme khud 
bandagaan e khuda ka bhi nafa hai ke wo 



khud khate hain aur ahle qarabat ko aur 
ahle haajat ko khilate hain phir uske chirm 
ke zariyeh to aaj kal deen ke hazaaron 
kaam chal rahe hain. 

Maa Haazikil Azaaki? 

Hazrat Zaid bin Arqam ^ se marwee 
hai ke sahaba e kiraam 4& ne Huzoor *H se 
daryaft kiya ke aye Allah ke rasool! yeh 
qurbaniyan kya hain? yani unki asal kya 
hai? Aap H ne irshad farmaya: "Tumhare 
baap Ibrahim a.s ki sunnat hai". Sahaba ^ 
ne poocha: Us par amal karne me hamare 
liye kya sawaab hai? Aap HI ne farmaya: 
"Har baal ke badle ek neki". Poocha gaya 
oon ke baare me kya irshad hai? Aap H ne 
farmaya oon ke bhi har baal ke ewaz ek 
neki hai". 

Is hadith e shareef ke zariyeh maloom 
hua ke: 



Qurbani sunnat e ibrahimi hai. Aur 
Hazrat Ibrahim a.s ham sab musalmano ke 
roohani peshwa aur jadd e amjad hain. 
Qurbani ke jaanwar par jitne baal honge 
har baal he ewaz ek neki milti hai. Baal ke 
bajaye oon ho to uske bhi har baal ke ewaz 
ek neki milti hai. 

Mekbooib tareen amai. 

Hazrat Ayesha 4fc se marwee hai ke 
Rasoolullah H ne farmaya: "Koie amal 
qurbani ke dino me Allah ta'ala ko qurbani 
se ziyadah pasandeedah nahi hai. Aur yeh 
qurbaniyan qiyamat ke din apne seenghon, 
baalon aur khuron ke saath laaye jayenge. 
Aur qurbani ka khoon zameen par girne se 
pehle Allah ta'ala ke yaha maqbool hojata 
hai. Pas dil ki khushiyon ke saath 
qurbaniyaan kiya karo". 

Maloom hua ke 10, 11, 12 zil hijjah in 3 



dino me Allah ta'ala ke nazdeek nawaafil 
me sab se ziyadah mehboob amal qurbani 
hai. Isliye jin logon ko Allah paak ne maali 
gunjayish di hai unhe ziyadah se ziyadah 
qurbaniyan karna chahiye. 

Yeh jaanwar jo Allah ke naam par 
qurbaan karke, khaaye khilaye jaate hain 
yeh sab qiyamat ke din zindah karke 
uthaye jayenge. Doosri ahadith se maloom 
hota hai ke pul-siraat par yeh jaanwar 
sawaariyan hongi. 

Qurbani is qadar maqbool amal hai ke 
uska abhi pehla khatrah e khoon zameen 
par girne bhi nahi paata ke indallah sharf e 
qaboo liyat haasil karleta hai. 

Yeh bhi maloom hua ke qurbani ba-dil e 
na khwaastah nahi karni chahiye balke jee 
ki khushi aur raghbat wa suroor se karna 
chahiye. Iski qeemat aur uski mashaqqat 
ko khushi khushi bardaasth karna chahiye. 



Huzoor ne kar saal qurkani ki hai. 

Hazrat Ibne Umar 4s> se marwee hai ke 
Rasoolullah HI ne madinah munawwarah 
me 10 saal qiyaam farmaya, hamesha 
qurbani karte rahe. 

Qurbani karna Huzoor ife ko marghoob 
tha. Isliye Aap HI ne kabhi naagah nahi 
farmaya. 

Jis par qurbani waajib nahi usko bhi 
agar gunjayish hai to zaroor qurbani karna 
chahiye. 

Hamari Eici gaak ko na aaye. 

Hazrat Abu Hurairah se riwayat hai 
ke Huzoor 0 ne farmaya: "Jo shaksh 
gunjayish rakhne ke bawajood qurbani na 
kare to wo hamari eid-gaah ke qareeb bhi 
na aaye. 



Is hadith me jis qadar sakth waeed hai 
taarik-e- qurbani ke liye wo kisi aqalmand 
par makhfee nahi hai. 

Blwl kl taraf se qurbani. 

Riwayat hai ke Rasoolullah H ne baqrid 
ke din Hazrat Ayesha 4& ki taraf se ek 
gaaye ki qurbani di. 

Doosron ki taraf se bhi qurbani di 
jaaskti hai jis tarah biwi ki taraf se di 
jaasakti hai. Aoulaad ki taraf se qurbani 
dena chahe to de sakte hain. 

Gaay ki qurbani durust hai, balke 
Rasoolullah H se saabit hai. 

Qurbani ke masaail 

(1] Har aise aaqil, baaligh, muqeem jo ke 
nisaab ka maalik ho qurbani karna waajib 
hai. 

(2) 52.5 (saadhe baawan) tolah chandi ya 



7.5 (saadhe saat) tolah sona ya uski 
qeemat ya uski maaliyat ka aisa samaan jo 
rooz marrah ki zarooriyaat aur qarz se 
zaaid ho wo qurbani ka nisaab hai. 
Khwaah saal guzre ya na guzre. 
(3] Qurbani sirf apni taraf se waajib hai. 
Na-baaligh aoulad ki taraf se sahih yahi 
hai ke waajib nahi. Lekin agar koie kare to 
adaa hojati hai. 

(4] Onnth, bail, bakrah, dumbah aur unke 
maadah (female) in jaanwaron ki qurbani 
durust hai. 

(5] Onnth 5 saal, gaaye 2 saal, bakri 1 saal 
se kam ki durust nahi. Albattah bhead, 
dumbah agar is qadar farbah ho ke saal 
bhar ke dumbon me chood diya jaaye to 
barabar maloom ho, is surat me 6 mahine 
ke bhead aur dumbah ki qurbani bhi 
durust hai. 

(6) Onnth, gaaye wagairah bade 



jaanwaron me 7 aadmiyon ki shirkat bhi 
jayaz hai. Agar kaie aadmi shareek hon to 
har shareek ko saatwan hissa (7th part) 
pahunchna zaroori hai. Agar ek aadmi ko 
bhi saat we hisse se kam pahuncha ho to 
kisi ki qurbani durust na hogi. Bakri, 
dumbah wagairah ki qurbani sirf ek 
aadmi ki taraf se durust hai. 
(7] Musafir par qurbani waajib nahi. 
(8] Tamaam shuraka agar ba- ittefaaq e 
raaye gosth ko ikattha taqseem kardena 
chahein ya ikattha pakwadena chahein to 
yeh bhi durust hai. 

(9) Jis jaanwar ka uzw (body part) tihayi 
ya tihayi se ziyadah (one third of that 
particular part) zaaya hogaya ho uski 
qurbani durust nahi. Albatta agar ek pair 
(leg) zakhmi hai magar chalne me usse 
madad le sakta hai to uski qurbani sahih 
hai. Maryal ya kamzoor jaanwar aur jis 



jaanwar ke poore ya aadhe daant (teeth) 
gir gaye hon uski qurbani bhi durust nahi. 

(10) Khassi bakre ya mendhe ki qurbani 
bhi durust hai. 

(11) Qurbani ka waqt eid ke din eid ki 
namaz ke baad se 12 zil hijjah ke ghuroob 
tak hai. 

(12) Agar in dino me koie apni qurbani na 
kar saka magar jaanwar khareeda hai to 
bi-ainihi warna jaanwar ki qeemat sadqah 
kare. 

(13) Qurbani ka jaanwar khareeda, phir 
gum hogaya to doosra jaanwar khareed 
liya, phir uske baad pehla jaanwar mil 
gaya to uska hukum yeh hai ke wo shaksh 
ghareeb hai to dono jaanwar qurbani kare 
aur agar ameer hai to sirf ek ki qurbani 
waajib hai. (yeh maslah aisa hi hai baaz 
logon ko baadiun-nazar me eiteraaz hota 
hai, iski illat ahle elm se poochlein). 



(14) Jaanwar khareedne ke baad koie aieb 
nikla ya aieb daar hogaya to uske badle 
doosra jaanwar khareed kar qurbani kare. 
Aur agar aisa ghareeb hai ke uski sakat 
nahi to usi ki qurbani karde. 

(15) Qurbani ka gosth mustahab hai ke 3 
hisson me taqseem karke ek hissa khud 
khaye, ek hissa fuqara wa ghuraba me 
baat de aur ek hissa khuwaish wa aqaarib 
ko dede. Agar koie aisa na kare tab bhi 
koie haraj nahi. 

(16) Qurbani ka gosth ghair muslimon ko 
bhi dena jayaz hai. 

(17) Qurbani ka jaanwar afzal yeh hai ke 
khud zubah kare ba-shart yeh ke tareeqah 
e zubah se waaqif ho. Warna kam az kam 
wahan moujood to rahe. 

(18) Jo qurbani karne ka iradah rakhta 
hai uske liye mustahab hai ke pehli zil 
hijjah se qurbani ke din tak apne baal aur 



naakhoon na tarashe. Qurbani ke baad 
tarashe. 

(19) Kisi ke esaal e sawaab ke liye apni 
khushi se qurbani karna chahe to yeh bhi 
durust hai. Aur uske gosth ka wahi hukum 
hai jo apni qurbani ke gosth ka hai. 
Albatta agar kisi ki wasiyyat ki wajeh se 
uske maal se qurbani ki to poore gosth ka 
sadqah kardena waajib hai. 

(20) Qurbani ki khaal khud istemaal kare 
ya khairaat karde. Dono jayaz hai. Lekin 
agar furookth kardiya to phir qeemat ka 
istemaal apne liye jayaz nahi. Khairaat hi 
kare. 

(21) Qurbani ki khaal, gosth wagerah me 
se koie cheez khasayi wagerah ko ba-tour 
e ujrat dena jayaz nahi. 

(22) Qurbani ki khaal ya uski qeemat 
masaajid, madaris, dawa khane wagerah 
ki tameer wa marammat ke liye dena 



jayaz nahi. Isi tarah kisi aur neak kaam 
me kharch karna bhi jayaz nahi. Sirf 
khairaat (sadqah) hi kare. 

(23) Halal janwaron ke darj e zail 7 aazaa 
(parts] khana makrooh hai. Behta khoon, 
Nar o madaah ka azu e tanaasul, Khusiye, 
Ghadood, Peshaab ki thaili, Pitta, Haram 
maghz (reedh ki hiddi ke darmiyaan ka 
maghz). 

(24) Qurbani ke jaanwar ka doodh 
nikalna ya uske baal kaatna jayaz nahi. 
Agar kisi ne aisa karliya to doodh aur baal 
ya unki qeemat ka sadqah karna waajib 
hai. 

(25) Qurbani se pehle churi ko khoob teez 
kare aur ek jaanwar ko doore jaanwar ke 
saamne zubah na kare. Aur zubah ke baad 
khaal utaarne aur gosht ke tukde karne 
me jaldi na kare jab tak poori tarah 
jaanwar thanda na hojaye. 



Ckand deegar masail 

(26) Maah e zil hijjah ke 10 din badi hi 
fazeelat ke hain. Is liye agar pehli se 9 
tareekh tak koie rozah rakhle to badi 
behtar baat hai. Aur youmul arafah yani 9 
zil hijjah ka roza mustahab hai. Iski badi 
fazeelat bayan ki gayi hai. 

(27) Maah e zil hijjah ki 9 wi tareekh ki 
fajar se 13 wi tareekh ki asar tak har faraz 
namaz ke baad buland awaaz se takbeer 
padhna waajib hai. Auratein aahistah 
awaaz se takbeer padhein. takbeer e 
tashreeq yeh hai: 

Allahu Akbar Allahu Akbar La-Ilaaha illallahu 
Wallahu Akbar Allahu Akbar walillahil Hamd. 

(28) Eid ki raat ko jaag kar ebadat karna 
bhi behtar hai. Hadith me hai ke uska dil 
us din na marega jis din sab ke dil 
marjayenge. 



(29) Eid ke din 2 rakaat namaz ba-tour e 
shukraanah 6 zaaid takberaat ke saath 
padhna waajib hai. 

(30) Mustahab hai ke eid ki namaz ke liye 
jaate aur aate kuch awaaz se takbeer e 
tashreeq padhta rahe. 

(31) Eid ki namaz ke liye ek raaste se 
jaaye aur doosre raaste se loute. 

(32) Eid ke din subah jaldi uthna, 
moujood kapdon me se behtar kapdah 
pehenna, khushboo lagana, miswaak 
karna, eidgaah jaldi pahunchna aur paidal 
jaana masnoon hai. 

(33) Agar qurbani kar raha hai to 
mustahab hai ke qurbani ke gosth se us 
din khaane ki ibteda kare. 

Tareeqak wa Dua e Qurbani 
Pehle Jaanwar ko qiblah rukh litaye, 
phir yeh dua padhiye: 



Inni wajjahtu wajhiya lillazi fataras samawaati 
wal arza haneefaw wa maa ana minal 
mushrikeen. Inna salaati wa nusuki wa 
mahyaaya wa mamaati lillahi rabbil aalameen. 
Laa shareeka lahu wa bi-zaalika umirtu wa ana 
minal muslimeen. Allahumma minka wa laka. 

Uske baad "Bismillahi Allahu Akbar" 
keh kar zubah kijiye. Aur Zubah ke 
baad yeh dua padhiye. 

Allahumma taqabbal minni kama taqabbalta 

min habeebika Muhammad wa khaleelika 
Ibrahim alaihimas salatu was salaam 

Note:Agar doosron Id taraf se qurbani 
Id jaaye to 'Minni' ke bajaye 'min' ke 
baad saahib e qurbaani ka naam 
kahiye. 



Dars e Quribani 

Qurbani ki haqeeqat o rooh yaar ki 
khaatir aghyaar se qalb ko paak karlena 
aur apni jaan o maal, aoulaad, kwaahishaat 
tamaam cheezon ko aaqa wa maalik ki 
marziyyaat ke taabe bana lena hai. Is liye 
Hazrat Ibrahim a.s ki is azeem qurbani ke 
is taareekhi pas manzar ke mouqe par jaha 
ham janwaron ka khoon baha kar baar 
gaah e rabbul ezzat me apni wafadaari wa 
jaanisari ka namoona pesh karte hain, aaye 
ham isi mouqe par haq ta'ala se tamaam 
bida'at o khurafaat aur aise rusoom o 
riwaaj (jo ghair sharaee hone ke elawah 
samaaj ke liye bhi wabaal saabit hochuke 
hain] ki qurbani ka wadah karen aur yeh 
ke poori zindagi Quran o Sunnat ke 
muwaafiq guzaarne ke liye kisi bhi qisam 
ki qurbani pesh karne se dureegh na 
karenge. Allah ta'ala ham sab ko toufeeq 
ataa farmaye. 



ldarak Askraful Utoom 
Hyderabad 
Riyasat e Andhra Pradesh ka ek ahem aur 
qaabil e tawajjuh deeni, taleemi, iqamati 
idarah hai. Jahan sirf hording me 837 talaba 
muqeem hain, jin ki badi tadaad ka jamiyah 
kafeel hai. 

Is hosh ruba girani ke dour me jab ke 
chand afraad par mushtamil mukhtasar 
kumbe ka guzarah bhi mushkil horaha hai, 
itne bade idare ka nizaam mehez fazl e ilahi 
aur ghayyoor musalmano ki hamdardi par 
qayim hai. 

Is liye tamaam musalmano se pur khuloos 
appeal ki jaati hai ke idare ki hamah jihati 
taraqqi me bharpoor ta'awun farmaye. 

was salam 
Muhammad Abdul Qawi 
Nazim e idarah 



Kamiyaibi to kaam se kogi 
Na ke kusne kalaam se kogi 
Fikr aur eaktemaam se kogi 
Zikr ke ittezaam se kogi 

Hazrat Khwaajah Azeezul Hasan 
Majzoob 



